  Туспуктэм: Майя Бывальцева Майя Бывальцева 6+ «Удмуртия» издательствоын пиналъёслы шаертодонъя выль книга поттӥзы. «Удмуртия – мой дом родной» бичетын элькунмылэн историез нылпи садэ ветлӥсь но школаын покчи но шоретӥ классъёсын дышетскись нылпиослы туж валамон кылын гожтэмын. Со сярысь ивортодэтъя «Удмуртия» агентстволы книгапоттоннилэн кивалтӥсез Юрий Кузнецов вераз. « "Удмуртия – мой дом родной" потэмын калыкъёслэн кулэяськонысьтызы, малы ке шуоно анай-атайёслы, дышетӥсьёслы со туж кулэ книга. Малы ке шуоно та одӥг книгаын элькунмы сярысь самой-самой-самой кулэ луись ивортодэт бичамын <…> Удмурт Элькунмылэн историезъя » Юрий Кузнецов, «Удмуртия» книгапоттоннилэн кивалтӥсез Книгаез издательстволэн валтӥсь редакторез Георгий Грязев люказ. Бичет та дырозь потэм пӧртэм учебникъёс, методика пособиос вылэ пыкяськыса лэсьтэмын. Котькуд бамын текстъя пичияк валэктонъёс сётэмын, кылсярысь, кинэ выжы калык (коренной народ) шуо, мар соиз яке таиз учыръя тодмо адямиос веразы. « Кушаса кадь сётэмын, пиналлэн юанъёсыз ӧжытгес мед луозы шуыса. Солы тунсыко мед потоз, со медаз сэрпалты книгаез. Одӥг бамез тани усьтӥсько:  куать, сизьым, тямыс суред, туспуктэм, шрифтэз бадӟым сётӥське, пиналлы валамон мед луоз шуыса, самой тодмо адямиос, интыос. Лыдӟем бере адями мед тунсыкъяськоз, мед бурдъяськоз, аслаз вордскем пичи родинаеныз мед данъяськоз » Георгий Грязев, «Удмуртия» книгапоттоннилэн валтӥсь редакторез Суредъёс но туспуктэмъёс книгалэсь пуштроссэ эшшо но узырмыто, соосты радъян бордын дизайнер Валентин Семёнов тыршиз. Издательствоын ужасьёс та книгаенызы туж данъясько, угось пиналъёслы шаертодон ӧръя книгаос Россиын туж ӧжыт пото. Юрий Кузнецовлэн верамезъя, ар ӵоже лыдӟись доры вуэм сыӵе бичетъёсты лыдъяны одӥг киысь чиньыос тырмозы. Тросэз бадӟым узыр издтальествоос кунгож сьӧрысь басьтэм энциклопедиосты, шуом, динозавръёс сярысь, берыкто но бадӟым тиражен потто, отысь трос табыш басьто, шуэ «Удмуртия» книгапоттоннилэн кивалтӥсез. Нош шаертодонъя книга лэсьтон сокем капчи ӧвӧл. Нырысь ик зэмлыко материал люкано, собере суредъёс, туспуктэмъёс шедьтоно, педагогъёсын кенешоно, тупа-а со пиналъёслы, шонер-а лэсьтэмын, валэктэ Юрий Кузнецов. Бен, динозавръёс сярысь но тодыны кулэ, но пиналлы пичи дырысеныз ик валэктыны кулэ, кин со, кыӵе интыын со вордскиз. « Туала вакытэ образовательной стандартын патриотизм сярысь трос лопыръяськисьёс сюро, но лэсьтӥське как раз патриотизмлы пумит ваньмыз, малы ке шуоно образовательной планысь краеведениея урокъёс но «Мой край» книгаосъя быремын, регионъёслэсь историзэс дышетонъя предметъёс усемын, соин ик та книга самой киыз но пыдыз патриотизмъя ужанын. Малды ке шуоно аслэсьтыд нюк-гопъёстэ уд ке тодӥськы, уд ке гажаськы, тон уд гажа нокыӵе эйфелевой башняосты но, московской кремльёсты но » Юрий Кузнецов, «Удмуртия» книгапоттоннилэн кивалтӥсез Книгалэн тиражез 1 сюрс экземпляр, басьтыны издательстволэн лавкаысьтыз луоз. Тодэ вайытом, туэ издательствоын Ижкарлэн историез сярысь выль книга потиз, со сяна, Вениамин Ившинлэн ӟуч кылэ берыктэм ужъёсыныз бичетэз вуиз. Тегъёс: книгаос шаертодон Удмуртия  